**KOOSTÖÖLEPE**

**Riigikantselei,** mida esindab riigisekretäri 5. jaanuari 2010. a käskkirja nr 1 „Strateegiabüroo põhimäärus" punkti 3.3. alapunkti 2 alusel strateegiadirektor Mari-Liis Sööt ja

**Justiitsministeerium** (edaspidi *projekti esitaja*) mida esindab põhimääruse alusel kantsler Tõnis Saar (edaspidi koos *pooled*),

leppisid kokku alljärgnevas:

**1. Koostööleppe eesmärk ja objekt**

1.1. Koostööleppe eesmärk on kokku leppida poolte ülesanded ja vastutus koostööleppe lisas 1 toodud projekti „Uudsed tehnoloogilised lahendused keelatud esemete ja ainete avastamiseks vanglates“ (edaspidi *projekt*) läbiviimisel, lähtudes riigisekretäri 07. detsembri 2022 a.  käskkirjast nr 47 „Toetuse andmise tingimused avaliku sektori innovatsioonivõimekuse tõstmiseks“.

1.2. Koostööleppe objekti täpsem kirjeldus on toodud koostööleppe lisas 1.

1.3. Projekti teostatakse Euroopa Liidu ühtekuuluvuspoliitika 2021-2027 rahastatava meetme „Avaliku sektori innovatsioonivõimekuse tõstmine“ sekkumise „Avaliku sektori innovatsiooniprojektide toetamine ning analüüsid ja tööriistad avaliku sektori innovatsiooni ja arendustegevuse toetuseks“ raames.

**2. Poolte ülesanded**

2.1. Riigikantselei:

2.1.1. koordineerib ja korraldab projekti lahenduse pakkuja (edaspidi teenusepakkuja) leidmise protsessi, sh vastavate dokumentide ettevalmistamist, pakkumuste hindamist jms;

2.1.2. valmistab koos projekti esitajaga ette ja sõlmib lepingu teenusepakkujaga ning edastab selle projekti esitajale teadmiseks;

2.1.3. koordineerib ja korraldab koostööd projekti esitaja, Riigikantselei ja Riigi Tugiteenuste Keskuse vahel;

2.1.4. jälgib projekti vastavust teenusepakkujaga sõlmitud lepingu tingimustele;

2.1.5. on teenusepakkujale lepingujärgseks kontaktiks teenusepakkujaga sõlmitud lepinguga seotud küsimustes;

2.1.6. teavitab projekti esitajat teenusepakkujaga sõlmitud lepingu täitmist takistavatest asjaoludest või täitmise võimatusest.

2.2. Projekti esitaja:

2.2.1. osaleb teenusepakkuja leidmise protsessis, sh koostab sisulise lähteülesande (nt tehnilise kirjelduse), nõuded teenusepakkujale, osaleb pakkumuste hindamises jms;

2.2.2. tagab projektijuhi, kes on Riigikantseleile ja teenusepakkujale kontaktiks projektiga seotud sisulistes küsimustes;

2.2.3. moodustab projekti elluviimiseks juhtrühma ja koordineerib selle tööd;

2.2.4. koordineerib ja korraldab koostööd projekti partneritega ning tagab teenusepakkujale ligipääsu projekti elluviimiseks vajalikule taristule, sh andmetele, sõlmides vajadusel vastavad lepingud;

2.2.5. korraldab projekti vahe- ja lõpptulemuste läbiarutamise projekti partneritega ning esitab Riigikantseleile hinnangu projekti vahe- ja lõpptulemuste kohta koos omapoolsete järelduste ja õppetundidega;

2.2.6. kohustub projekti eduka tulemuse korral tegema kõik endast oleneva, et projekti tulemus kasutusele võtta;

2.2.7. esitab Riigikantseleile teavet projekti tulemuste kasutusele võtmise kohta hiljemalt aasta pärast projekti lõppemist.

2.3 Pooled nõustuvad koostööleppega sätestatud õigusi ja kohustusi mitte edasi delegeerima teise koostööleppe poole eelneva kirjaliku nõusolekuta.

2.4 Pooled jagavad koostööleppe täitmiseks teisele poolele vajalikku informatsiooni.

**3. Kontaktisikud ja teadete esitamine**

3.1. Riigikantselei kontaktisikuks käesoleva koostööleppe täitmisel on Riigikantselei strateegiabüroo meetme hankespetsialist Kerttu Kuld, tel 693 5620, e-post [kerttu.kuld@riigikantselei.ee](mailto:kerttu.kuld@riigikantselei.ee).

3.2. Projekti esitaja kontaktisikuks käesoleva koostööleppe täitmisel on Justiitsministeeriumi vanglate osakonna arendusnõunik Tiina Unuks, tel 5851 8056, e-post [tiina.unuks@just.ee](mailto:tiina.unuks@just.ee).

3.3. Poole kontaktisikul on õigus esindada poolt kõikides koostööleppe täitmisega seotud küsimustes, v.a koostööleppe muutmine, koostööleppe erakorraline ühepoolne lõpetamine ning kahjude hüvitamise nõude esitamine.

3.4.Teadete edastamine toimub üldjuhul telefoni või e-posti teel. Juhul kui teate edastamisel on olulised õiguslikud tagajärjed, peavad teisele poolele edastatavad teated olema edastatud kirjalikus vormis. Kirjaliku vormiga on võrdsustatud digitaalselt allkirjastatud vorm.

**4. Poolte vastutus**

4.1. Koostööleppega võetud kohustuste täitmatajätmise või mittekohase täitmise puhul vastutavad pooled koostööleppe ja Eesti Vabariigi õigusaktidega kehtestatud korras ja ulatuses.

4.2. Pooled ei vastuta käesoleva koostööleppe mittetäitmise või mittekohase täitmise eest, kui see on tingitud tema tahtest sõltumatutest asjaoludest ehk vääramatu jõu asjaoludest. Asjaolud peavad olema tõendatavad ja pooled kohustuvad võtma tarvitusele vastavad abinõud tekkida võivate kahjude vähendamiseks.

**5. Muud tingimused**

5.1.Pooled on kohustatud kirjalikku taasesitamist võimaldavas vormis 10 päeva jooksul teatama oma nime, asukoha, kontaktisiku või mõne muu rekvisiidi muutumisest.

5.2. Juhul, kui koostööleppega tehtavate tegevuste raames töödeldakse isikuandmeid, kohustuvad pooled töötlema isikuandmeid vastavalt õigusaktides kehtestatud nõuetele. Isikuandmete töötlemise täpsem kord ja eesmärk lepitakse vajadusel poolte vahel kokku eraldi koostööleppe lisaga.

5.3. Koostööleppe pool kohustub teist poolt informeerima kõikidest olulistest asjaoludest, mis võivad mõjutada või takistada kokkuleppes sätestatud ülesannete täitmist.

**6. Üldised sätted:**

6.1. Koostöölepe jõustub selle allkirjastamise hetkest mõlema poole poolt. Koostöölepe kehtib kuni poolte poolt koostööleppes sätestatud kohustuste nõuetekohase täitmiseni ja õiguste realiseerimiseni.

6.2. Koostöölepet võib muuta üksnes poolte kirjalikul kokkuleppel.

6.3. Koostööleppe võib igal ajal lõpetada poolte kokkuleppel.

6.4. Riigikantseleil on õigus koostöölepe lõpetada koostööleppe kehtivuse ajal erakorralise ülesütlemise teel, juhul kui hankemenetlus või konkurss tunnistatakse kehtetuks või kui Riigikantselei ja teenusepakkuja vahel sõlmitud leping öeldakse üles või kui projekti esitaja ei täida koostööleppest tulenevaid ülesandeid.

6.5. Koostöölepe allkirjastatakse digitaalselt.

**7. Koostööleppe lisad**

Koostööleppe juurde kuuluvad allkirjastamise hetkel lisadena alljärgnevad dokumendid:

7.1. Lisa 1 – Projekti ideekavand: „Uudsed tehnoloogilised lahendused keelatud esemete ja ainete avastamiseks vanglates“

**8. Poolte rekvisiidid:**

Riigikantselei Justiitsministeerium

registrikood 70004809 registrikood 70000898

Stenbocki maja

Rahukohtu 3 Suur-Ameerika tn 1

Tallinn 15161 Tallinn 10122

(allkirjastatud digitaalselt) (allkirjastatud digitaalselt)

Mari-Liis Sööt Tõnis Saar

Strateegiadirektor Kantsler